Perfekte balans tussen afslaandak en koepee | Maroela Media
Perfekte balans tussen afslaandak en koepee
Die nuwe Porsche 911 Targa. Foto: Verskaf
Porsche se 911 het ŉ baie ryk geskiedenis wat oor die afgelope 56 jaar strek. Oor die amper ses dekades was die 911 in drie bakstyle beskikbaar: ŉ koepee, ŉ afslaandak en dan die Targa.
Die Targa is in September 1965 die eerste keer by die Frankfurt Internasionale Motorskou ten toon gestel. Die Targa gee ŉ klein oop stukkie waar die dak sou wees, maar die agterruit is vas – nie soos op ŉ afslaandak waar alles lap is nie. Dit was die eerste tree in die rigting van ŉ “veilige” afslaandak.
Ek moet bieg dat ek nog nooit met ŉ Targa gery het nie, maar wat ek wel van ŉ afslaandak weet, is dat dinge effe raserig kan raak, al is die dak toe. Aan die ander kant, as die hele dak oop is, kan dit verskriklik winderig raak. Die Targa gee jou die opsie om die sensoriese voordele van ŉ oop dak te geniet, die wind in jou hare en die son op jou vel, sonder die nadele.
Dit doen ook geen skade dat die 911 Targa só mooi is nie. Kyk dié video. Vir ŉ tydjie was die Targa eerder ŉ groot sondak as ŉ ware Targa. Gelukkig het Porsche met die 911-reeks besluit om terug te keer na die oorspronklike ontwerp. Die nuwe 911 Targa is bitter mooi en maak gebruik van al die nuutste tegnologie tot sy beskikking soos die turbo-enjins wat in die res van die 992-reeks beskikbaar is.
Daar is drie modelle beskikbaar. Hulle lyk só:
911 Targa 4 PDK 911 Targa 4S handrat 911 Targa 4S PDK
Enjin 3.0 Bokser-turbo-sessilinderenjin 3.0 Bokser-turbo-sessilinderenjin 3.0 Bokser-turbo-sessilinderenjin
Krag 283 kW/450 Nm 331 kW/530 Nm 331 kW/530 Nm
0 – 100 km/h 4.4 sek 4.4 sek 3.8 sek
Topspoed 289 km/h 304 km/h 304 km/h
Brandstofverbruik 9,8 ℓ/100 km 10,3 ℓ/100 km 9,9 ℓ/100 km
Pryse is nog nie vir Suid-Afrika bekend nie, maar Porsche Suid-Afrika se woordvoerder Christo Kruger verwag die eerste aflewerings in Suid-Afrika is in die vierde kwartaal van 2020.
Gaan loer gerus hier vir meer.
Lexus die markleier in hibridiese voertuie
Rocket 3 maak grendeltyd draagliker